bluuebunny/crossref_metadata_2025 huggingface dataset:
Οικονομική κρίση, "συρρίκνωση" ελληνικών πόλεων και πολιτικές αστικής αναγέννησης
Authors: Μανίκα Στέλλα
Published: September 2021

Το φαινόμενο των «συρρικνούμενων» πόλεων (shrinking cities) αφορά πόλεις μεγαλύτερες των 10.000 κατοίκων οι οποίες για τουλάχιστον δύο συνεχή έτη παρουσιάζουν συρρίκνωση των οικονομικών δραστηριοτήτων, μείωση του πληθυσμού και κενά κτηριακά κελύφη. Τις τελευταίες δύο δεκαετίες, υπάρχει αυξημένο ερευνητικό ενδιαφέρον για το φαινόμενο της αστικής συρρίκνωσης, τις αιτίες που το προκαλούν, καθώς και τις πολιτικές αναχαίτισης του φαινομένου και αστικής αναγέννησης. Στη διεθνή βιβλιογραφία υπάρχουν δημοσιεύσεις ερευνών για διάφορες γεωγραφικές ομάδες συρρικνούμενων πόλεων ως αποτέλεσμα διαφορετικών παραγόντων, όπως η αποβιομηχάνιση, η προαστιοποίηση, η οικονομική αναδιάρθρωση (όπως στις βορειοαμερικανικές πόλεις, στις βορειοδυτικές Ευρωπαϊκές πόλεις), αλλαγές στο πολιτικό και οικονομικό σύστημα (όπως στις πόλεις των πρώην σοσιαλιστικών χωρών της ανατολικής Ευρώπης), διεθνείς οικονομικές κρίσεις, κ.α.Στα πλαίσια της πρόσφατης διεθνούς οικονομικής κρίσης, και της κρίσης δημόσιου χρέους στην Ευρωζώνη, οι ελληνικές πόλεις αποτελούν μια νέα γεωγραφική ομάδα συρρικνούμενων πόλεων με έντονα χαρακτηριστικά οικονομικής και χωρικής συρρίκνωσης: χιλιάδες επιχειρήσεις που έκλεισαν και κλείνουν, αλυσίδες κενών ισόγειων καταστημάτων, σε προγενέστερους εμπορικούς άξονες. Η παρούσα διατριβή διερευνά το φαινόμενο της χωρικής συρρίκνωσης των ελληνικών πόλεων. Πρώτον, τεκμηριώνει, καταγράφει και χαρτογραφεί, και αναλύει την ένταση του φαινομένου. Δεύτερον, προτείνει πολιτικές αστικής αναγέννησης.Ειδικότερα, για την τεκμηρίωση και καταγραφή του φαινομένου, διερευνήθηκαν οι εξής παράμετροι ή/και ποσοτικοί δείκτες: (α) αλλαγές χρήσεων γης, (β) αλλαγές στους κλάδους οικονομικής δραστηριότητας (συρρίκνωση, μεγέθυνση), (γ) αριθμός επιχειρήσεων με έναρξη εργασιών, (δ) αριθμός επιχειρήσεων με κλείσιμο εργασιών, (ε) μετακινήσεις υγιών οικονομικών επιχειρήσεων, (στ) καταγραφή κενών χώρων (επαγγελματική και κατοικία), (ζ) δημογραφικές αλλαγές και μετακινήσεις, (η) ποσοστά απασχολούμενων και ανέργων, (στ) μεταβολή μέσου ετήσιου εισοδήματος. Η έρευνα έχει διεξαχθεί πιλοτικά στην πόλη της Λάρισας, η οποία αποτελεί μια τυπική μεσαίου μεγέθους ελληνική πόλη. Ωστόσο, οι ομοιότητες και τα κοινά μορφολογικά, πολεοδομικά, και οικονομικά χαρακτηριστικά των κέντρων των ελληνικών πόλεων, μας επιτρέπουν την αναγωγή συμπερασμάτων και για άλλες μεσαίου μεγέθους ελληνικές πόλεις (με εξαίρεση τις τουριστικές πάλεις και τις ελληνικές μεγαλουπόλεις – Αθήνα, Πειραιάς, Θεσσαλονίκη).Με βάση τα αποτελέσματα της έρευνας ως προς την τεκμηρίωση, καταγραφή, χαρτογράφηση, και ανάλυση των χαρακτηριστικών της συρρίκνωσης στην πόλη της Λάρισας, η διατριβή προτείνει πολιτικές αστικής αναγέννησης (α) για όλες τις μεσαίου μεγέθους ελληνικές πόλεις, και (β) ειδικότερα, για την πόλη της Λάρισας.
Μελέτη της συγκέντρωσης της s-ctx και της οστεοκαλσίνης στον ορό ασθενών με καρκίνο του προστάτη που λαμβάνουν διφωσφονικά και αξιολόγηση του κινδύνου εμφάνισης οστεονέκρωσης των γνάθων
Authors: Δελακά Ανδριάνα
Published: September 2021

Στόχος της έρευνας είναι η εξέταση της προγνωστικής αξίας των επιπέδων οστεοκαλσίνης (ΟΟ) και C-τελοπεπτιδίου (CTX) για οστεονέκρωση των γνάθων σε ασθενείς με καρκίνο του προστάτη υψηλού κινδύνου (PCa) που λαμβάνουν διφωσφονικά (BPs).Είκοσι τέσσερις ασθενείς συμπεριλήφθησαν και παρακολουθήθηκαν από το 2011 έως το 2015. Όλοι οι ασθενείς διαγνώστηκαν με μεταστατική Pca νόσο με δευτερογενείς οστικές μεταστάσεις και ήταν υπο θεραπεία με ανδρογόνο ADT (ανάλογο LHRH: ενέσεις leuprorelin 11,25mg ανα 3 μήνες). Όλοι οι συμμετέχοντες ξεκίνησαν να λαμβάνουν 4mg zoledronic acid ενδοφλεβίως (IV) κάθε 4 εβδομάδες για δύο χρόνια. Οι ασθενείς επανεξετάζονταν κάθε τρείς μήνες με γενικές εξετάσεις αίματος, βιοχημικές εξετάσεις αίματος, συμπεριλαμβανομένου του PSA ,και μέτρηση OC και CTX. Η δειγματοληψία αίματος γινόταν το πρωί από όλους τους ασθενείς, χωρίς να έχουν φάει πριν. Οι ασθενείς επίσης υποβλήθηκαν σε οδοντιατρική / στοματολογική εξέταση κάθε τρεις μήνες χωρίς να λάβουν οποιαδήποτε πρόσθετη προφυλακτική αγωγή σχετικά με την στοματική τους υγεία. Η οδοντιατρική θεραπεία χορηγήθηκε σε ασθενείς που εμφάνισαν οστεονέκρωση της γνάθου χωρίς να σταματήσουν το ADT. Τα επίπεδα OC και CTX στον ορό υπολογίστηκαν χρησιμοποιώντας τη μέθοδο ELISA. Κάθε εξάμηνο όλοι οι ασθενείς υποβλήθηκαν σε σπινθηρογράφημα των οστών και πανοραμική ακτινογραφία των γνάθων προκειμένου να εκτιμηθούν οι νέες οστικές μεταστάσεις και η οστεονέκρωση των γνάθων, αντίστοιχα.Βρέθηκε σημαντική μείωση των επιπέδων PSA (β = -0.06, SE = 0.02, ρ = 0.006). Τα επίπεδα των OC (β = -0,46, SE = 0,14, p = 0,001) και CTX (β = -0,01, SE = 0,004, p = 0,007) επίσης μειώθηκαν σημαντικά κατά τη διάρκεια των δύο ετών παρακολούθησης. Η οστεονέκρωση της γνάθου εντοπίστηκε σε τρεις ασθενείς σε δύο χρόνια. Οι ασθενείς με οστεονέκρωση έδειξαν επίσης μείωση των επιπέδων OC και CTX. Η μέση μείωση του OC ήταν 77,3% για τους ασθενείς με οστεονέκρωση και 12,6% για τους ασθενείς χωρίς οστεονέκρωση. Η μέση μείωση CTX ήταν 44,1% για ασθενείς με οστεονέκρωση και 9,62% για ασθενείς χωρίς οστεονέρωση.Η μελέτη μας δεν έδειξε σαφή συσχέτιση μεταξύ των επιπέδων ορού OC και CTX και της σχετιζόμενης με διφωσφονικό οστεονέκρωσης της γνάθου .Μέχρι σήμερα, δεν υπάρχει κλινικά χρήσιμος βιοδείκτης για την πρόγνωση της οστεονέκρωσης των γνάθων. Απαιτούνται περισσότερες μελέτες με τη χρήση διαφορετικών δεικτών οστικού μεταβολισμού, προκειμένου να εντοπιστούν οι ασθενείς που διατρέχουν κίνδυνο οστεονέκρωσης των γνάθων.
Μετεγχειρητική έκπτωση γνωσιακών λειτουργιών και γενική αναισθησία
Authors: Μίχα Γεωργία
Published: September 2021

Η αλλαγή στην γνωσιακή λειτουργία που παρατηρείται μετά από μια χειρουργική επέμβαση και σήμερα αξιολογείται με ψυχομετρικές δοκιμασίες,περιγράφεται ως μετεγχειρητική έκπτωση των γνωστικών λειτουργιών (ΜΕΝΛPostoperativeCognitive Dysfunction-POCD). Το γνωστικό αυτό έλλειμμα, που διαφέρει σε κάθε ασθενή στη χρονική διάρκεια και στο βαθμό, μπορεί να αφορά όλο το εύρος των γνωστικών λειτουργιών, την οπτική και ακουστική μνήμη, τις διεργασίες μνήμης, την οπτικοχωρική δεξιότητα, τις διεργασίες λόγου, την κοινωνική ενσωμάτωση. Διακρίνεται σε βραχυπρόθεσμη μέχρι 7 ημέρες μετεγχειρητικά και μακροπρόθεσμη όταν εμφανίζεται έως 3 μήνες μετά Στα διαγνωστικά κριτήρια συμπεριλαμβάνονται η έκπτωση της μνήμης (μειωμένη ικανότητα εκμάθησης ή ανάκλησης πληροφοριών), η διαταραχή των εκτελεστικώνλειτουργιών (οργάνωση, προγραμματισμός, αλληλουχία), η διαταραχή στηνπροσοχή ή στην ταχύτητα επεξεργασίας των πληροφοριών και οι διαταραχές λόγου (κατανόηση και εύρεση λέξεων).Παρόλο που είναι συχνή μετά από καρδιοχειρουργικές επεμβάσεις,παρουσιάζει σημαντική επίπτωση και στις μη-καρδιοχειρουργικές (25.8% -40% την 1η εβδομάδα, 9.9% στους 3 μήνες και 1% 2 έτη μετεγχειρητικά) με ακόμα μεγαλύτερη συχνότητα σε ασθενείς άνω των 60 ετών. Οι παθοφυσιολογικοί μηχανισμοί δεν έχουν πλήρως διευκρινιστεί. Έχουν προταθεί η τοξικότητα των αναισθητικών παραγόντων, η φλεγμονώδης διεργασία, η αντιχολινεργική δραστηριότητα, η μείωση της εγκεφαλικής οξυγόνωσης και τα εγκεφαλικά μικροέμβολα. Ο σκοπός της παρούσας διδακτορικής διατριβής είναι να εκτιμήσει την επίδραση της προποφόλης και του σεβοφλουρανίου στην βραχυπρόθεσμη και μακροπρόθεσμη εμφάνιση μετεγχειρητικής έκπτωσης νοητικών λειτουργιών σε ηλικιωμένους ασθενείς και να διερευνήσει τον ρόλο της φλεγμονής.
Διακαθετηριακή θεραπεία μεταστατικού καρκίνου του ήπατος με σφαιρίδια που απελευθερώνουν χημειοθεραπευτικά
Authors: Βεργαδής Χρυσοβαλάντης
Published: September 2021

Εισαγωγή: Ο διακαθετηριακός χημειοεμβολισμός (ΧΜΕ) έχει χρησιμοποιηθεί στη θεραπεία ασθενών με ανεγχείρητη ηπατική μεταστατική νόσο από ορθοκολικό καρκίνο. Τα διαθέσιμα δεδομένα υποδεικνύουν ότι ο ΧΜΕ μπορεί να επιτύχει σταθεροποίηση ή βελτίωση της νόσου ακόμη και σε ασθενείς που έχουν υποβληθεί σε προηγούμενες θεραπείες με άλλες μεθόδους. Σκοπός: Στην παρούσα προοπτική μελέτη διερευνάται η ασφάλεια και η αποτελεσματικότητα του ΧΜΕ με μικροσφαιρίδια φορτωμένα με ιρινοτεκάνη, στη θεραπεία ασθενών με ανεγχείρητη ηπατική μεταστατική νόσο από ορθοκολικό καρκίνο. Ασθενείς και μέθοδοι: Ασθενείς με προέχουσα ηπατική μεταστατική νόσο από ορθοκολικό καρκίνο, οι οποίοι είχαν υποβληθεί σε τουλάχιστον μία γραμμή συστηματικής χημειοθεραπείας χωρίς ανταπόκριση, υπεβλήθησαν σε ΧΜΕ με μικροσφαιρίδια φορτωμένα με ιρινοτεκάνη (Hepasphere® MeritMedical). Πραγματοποιήθηκε εκλεκτική έγχυση των σφαιριδίων σε λοβαίους ή τμηματικούς κλάδους της ηπατικής αρτηρίας. Η απεικονιστική ανταπόκριση αξιολογήθηκε με τα κριτήρια mRECIST. Η μέθοδος Kaplan-Meier χρησιμοποιήθηκε για να αξιολογηθεί η επιβίωση χωρίς εξέλιξη της νόσου στο ήπαρ (PFS) και η συνολική επιβίωση (OS). Επίσης έγινε επισκόπηση των ανεπιθύμητων ανεργιών της θεραπείας με ΧΜΕ. Αποτελέσματα: 76 ασθενείς (μέσης ηλικίας 69 ετών) υπεβλήθησαν XME με μικροσφαιρίδια φορτωμένα με ιρινοτεκάνη. Διεξήχθησαν συνολικά 227 συνεδρίες XME, όλες με τεχνική επιτυχία. Σημειώθηκαν 5 μείζονες επιπλοκές (4 ασθενείς εμφάνισαν ηπατική ανεπάρκεια και ένας ασθενής ηπατικό απόστημα μετά από ΧΜΕ). Το ποσοστό αντικειμενικής ανταπόκρισης (ORR) κατά mRECIST ήταν 64,5%. Η OS μετά τον πρώτο ΧΜΕ ήταν 10,8 μήνες και το PFS υπολογίσθηκε στους 5,8 μήνες. Διαπιστώθηκε παράταση της OS και του PFS στους ασθενείς με περιορισμένη ή ολιγομεταστατική ηπατική νόσο συγκριτικά με αυτούς με εκτεταμένη ηπατική προσβολή. Συμπεράσματα: Σύμφωνα με την παρούσα μελέτη ο ΧΜΕ με μικροσφαιρίδια φορτωμένα με ιρινοτεκάνη είναι ασφαλής και αποτελεσματική θεραπεία υπό το πρίσμα της τοπικής ανταπόκρισης και της παράτασης της επιβίωσης χωρίς πρόοδο νόσου στο ήπαρ. Τα όφελος όσο αφορά τη συνολική επιβίωση φαίνεται να περιορίζεται στους ασθενείς με αυξημένο φορτίο ηπατικής μεταστατικής νόσου.
Η συνέχεια του ησυχασμού στη μεταβυζαντινή περίοδο (μέχρι τα τέλη του 18ου αιώνα)
Authors: Πασχίδη Ευαγγελία
Published: September 2021

Σκοπὸς τῆς παρούσας διατριβῆς εἶναι νὰ δειχθεῖ ὅτι καὶ κατὰ τὴ Μεταβυζαντινὴ περίοδο ἡ οὐσία τοῦ Ἡσυχασμοῦ εἶναι τὸ θεμέλιο τῆς Χριστιανικῆς Ὀρθοδοξίας. Τὴ διαχρονικὴ αὐτὴ ἑνότητα ἐπιβεβαιώνουν περίτρανα οἱ φορεῖς καὶ συνεχιστὲς τῆς ἡσυχαστικῆς παράδοσης (πρόσωπα καὶ χῶροι), μὲ τὴ γενικότερη στροφή τους στὸν ἀσκητικὸ βίο, τὸ ρόλο τῶν μοναστικῶν κέντρων, τὴ συγγραφικὴ παραγωγὴ ἔργων γιὰ τὴ διάκριση οὐσίας καὶ ἐνέργειας στὴ θεότητα, τὴν προσευχή, τὸ ἄκτιστο Φῶς, κ.λπ. Ἡ ἡσυχαστικὴ θεολόγηση αὐτῆς τῆς περιόδου στηρίζεται στὴν ἁγιογραφικὴ καὶ πατερικὴ παράδοση, ἡ ὁποία διαφοροποιεῖ ριζικὰ τὴν ἀποστολικοπατερικὴ Ὀρθοδοξία ἀπὸ τὶς παραχαράξεις της τόσο στὴν Ἀνατολὴ ὅσο καὶ στὴ Δύση. Ὁ ἀντιησυχασμός, ὁ διαφωτισμὸς καὶ ὁ εὐσεβισμὸς προσπάθησαν νὰ ἀλλοιώσουν καὶ νὰ παραχαράξουν τὴν Ὀρθοδοξία. Αἰσιόδοξο μήνυμα εἶναι ἡ ἐπανεύρεση τῆς ἡσυχαστικῆς θεολόγησης καὶ πράξης κυρίως στὸ Ἁγιορείτικο μοναστικὸ περιβάλλον.
Ο Θ. Ν. Συναδινός και η παρουσία του στο ελληνικό θέατρο
Authors: Σταματογιαννάκη Κωνσταντίνα
Published: September 2021

Η εργασία πραγματεύεται τη συνεισφορά του Θ. Ν. Συναδινού (1878;─1959) στο ελληνικό θέατρο. Στοχεύει να καταγράψει, να περιγράψει, να τοποθετήσει στο ιστορικό τους πλαίσιο και ν’ αποτιμήσει, τόσο το συγγραφικό έργο του όσο και την παράλληλη, πολυσχιδή ενασχόλησή του με την τέχνη της σκηνής. Η έρευνα στηρίχτηκε σε μεγάλο βαθμό στο αρχείο Θ. Ν. Συναδινού, που φυλάσσεται στο Ελληνικό Λογοτεχνικό και Ιστορικό Αρχείο του Μορφωτικού Ιδρύματος Εθνικής Τραπέζης (ΕΛΙΑ/ΜΙΕΤ). Με δεδομένη την αποσπασματική και χασματική φύση των αρχείων, περαιτέρω έρευνα έγινε σε αρχεία ιδιωτών, συλλόγων και οργανισμών με τους οποίους ο Συναδινός είχε συνδεθεί, σε θεατρικές, κινηματογραφικές και μουσικές συλλογές, στον ημερήσιο και τον περιοδικό Τύπο και στη διαθέσιμη βιβλιογραφία. Τα εφτά κεφάλαια της εργασίας μελετούν ισάριθμες περιόδους της πορείας του Συναδινού στο θέατρο. Τα θεατρικά έργα του εξετάζονται με χρονολογική σειρά της πρώτης σκηνικής παρουσίασής τους. Η σειρά αυτή κρίθηκε η πιο πρόσφορη, λόγω της σταθερής πεποίθησης του Συναδινού ότι το θεατρικό έργο κρίνεται κι αξιολογείται στη σκηνή, αλλά και γιατί η δική του δραματουργική παραγωγή συνδέεται άρρηκτα με το εκάστοτε ιστορικό και καλλιτεχνικό της πλαίσιο, καθώς και με το «παρών» του ίδιου του Συναδινού στις γύρω από το θέατρο ζυμώσεις και διεργασίες κάθε περιόδου. Το «παρών» αυτό καταγράφεται και σχολιάζεται πλάι στα έργα που μελετά το κάθε κεφάλαιο. Τα Συμπεράσματα συνοψίζουν την πορεία του Συναδινού στο θέατρο· ανακεφαλαιώνουν την παρουσία και τη δράση του· παρουσιάζουν σφαιρικά τη συγγραφική παραγωγή του και χαρτογραφούν τις περιπλανήσεις του, τους πειραματισμούς του και την αναμέτρησή του με διαφορετικά είδη σκηνικής γραφής· επισημαίνουν τη μαθητεία του στο θέατρο, τα πρότυπά του, τις θεωρητικές απόψεις και τις αισθητικές προτιμήσεις του· επισημαίνουν σημαντικούς σταθμούς στην οργανωτική και διοικητική δράση του στο χώρο της σκηνής κι αποτιμούν τη συνολική προσφορά του στο ελληνικό θέατρο του καιρού του. Η εργασία συμπληρώνεται με παράρτημα σε τέσσερα μέρη, επιλογή φωτογραφικού και εικονογραφικού υλικού, καταγραφή των πηγών και της βιβλιογραφίας και ευρετήρια κύριων ονομάτων και τίτλων.
Ανάπτυξη και χαρακτηρισμός πυρίμαχων κραμάτων υψηλής εντροπίας (refractory high entropy alloys) και αξιολόγηση της μηχανικής συμπεριφοράς και της επιφανειακής υποβάθμισής τους
Authors: Πούλια Ανθούλα
Published: September 2021

Η παρούσα διατριβή αφορά την ανάπτυξη, το χαρακτηρισμό και την αξιολόγηση της συμπεριφοράς πυρίμαχων κραμάτων υψηλής εντροπίας. Τα κράματα αυτά αποτελούν καινοτόμα υλικά και στοχεύουν σε εφαρμογές εξειδικευμένων απαιτήσεων. Στόχος της προσπάθειας ήταν να παρασκευαστούν μονοφασικές ή/και διφασικές δομές και να συνδεθούν τα μικροδομικά χαρακτηριστικά τους με τις ιδιότητες και τη συμπεριφορά σε φαινόμενα υποβάθμισης. Αναλυτικότερα, για κάθε επιμέρους σύστημα μελετήθηκαν τα μικροδομικά χαρακτηριστικά και έγινε έλεγχος των βιβλιογραφικών μοντέλων πρόβλεψης φάσεων στερεών διαλυμάτων. Προτάθηκαν οι αντίστοιχοι μηχανισμοί στερεοποίησης και αναλύθηκαν τα μορφολογικά χαρακτηριστικά αυτών. Στο σκέλος των ιδιοτήτων, επιλεγμένες δομές μελετήθηκαν ως προς τις μηχανικές τους ιδιότητες (μικρο- και μακρο-σκληρότητα και δοκιμές θλίψης), ενώ προτάθηκαν οι μηχανισμοί ενίσχυσης και αστοχίας τους. Σε ότι αφορά τις επιφανειακές ιδιότητες, τα συστήματα εξετάστηκαν σε δοκιμές φθοράς ολίσθησης υπό διάφορες πειραματικές συνθήκες. Μέσω της καταγραφής των αριθμητικών δεδομένων και της μελέτης των επιφανειών και ψηγμάτων της φθοράς, διατυπωθήκαν οι αντίστοιχοι μηχανισμοί υποβάθμισης. Τέλος, έλαβε χώρα η μελέτη της συμπεριφοράς τους σε διάβρωση (διαλύματα 3.5 κ.β% NaCl και Hank), όπου, μέσω της ανάλυσης των αριθμητικών δεδομένων και της εξέτασης των διαβρωμένων επιφανειών/τομών, ερμηνεύτηκαν οι αντίστοιχοι μηχανισμοί υποβάθμισης.
Σχεδιασμός και ανάπτυξη νέων συζυγιακών πολυμερών για εφαρμογή σε οργανικές φωτοβολταϊκές διατάξεις
Authors: Κατσούρας Αθανάσιος
Published: September 2021

Στη παρούσα διδακτορική διατριβή μελετήθηκαν εναλλασσόμενα συμπολυμερή που βασίζονται σταμονομερή του ιντακενοδιθειοφαινίου (IDT) και ιντακενοδιθειενοθειοφαινίου (ΙDTT). Σχεδιάστηκαν,συντέθηκαν και χαρακτηρίστηκαν με πλήθος τεχνικών χαρακτηρισμού εναλλασόμενα συμπολυμερή κυρίως υψηλού ενεργειακού χάσματος με δότες τα μονομερή των IDT και ΙDTT και χρησιμοποιώντας ως δέκτες τα εξής:1. Τα μονομερή της θειενοπυρρολοδιόνης στην σειρά των συμπολυμερών με κωδική ονομασίαXPL1-XPL6 με στόχο να επηρεαστεί ο παράγοντας της φύσης των υποκαταστατών (Ευπ)2. Τα μονομερή της θειαδιαζινόνης και θειαδιαζινόνης στην σειρά των συμπολυμερών με κωδική ονομασία Π1-Π8. Τα συμπολυμερή αυτά διαφοροποιήθηκαν ανάλογα με το είδος του υποκαταστάτη (φαίνυλο ή θειένυλο) του ιντακενοδιθειοφαινίου ή το παράγωγο της θειαδιαζίνης (πενταφθορο-θειαδιαζιμίνη ή θειαδιαζινόνη) ή την υπάρξη θειοφαινίου ή μη μεταξύ των μονομερών του ιντακενοδιθειοφαινίου και της θειαδιαζίνης με στόχο να μελετηθεί ο παράγοντας της φύσης των υποκαταστατών (Ευπ) αλλά και οι διαμοριακές αλληλεπιδράσεις(Εδα). 3. Το μονομερές της κινοξαλίνης στην σειρά των συμπολυμερών με κωδική ονομασία Κ1-Κ3 με στόχο να μελετηθεί η επίδραση στον παράγoντα της εναλλαγής στο μήκος των δεσμών (Εμδ) με την προσθήκη θειοφαινείων αλλα και θειαζόλης στην κύρια αλυσίδα. Στην συνέχεια συντέθηκαν συμπολυμερή με το μονομερές της κινοξαλίνης σε διαφορετικά μοριακά βάρη στην σειρά των συμπολυμερών με κωδική ονομασία (cc006_HMW, cc006_MMW,cc006_LMW) με στόχο να μελετηθεί η επίδραση του μοριακού βάρους (ΜΒ). Επίσης χρησιμοποιήθηκε το μονομερές της κινοξαλίνης με την εισαγωγή ενός ατόμου F αλλά και δύο ατόμων F με σκοπό να μελετηθεί η επίδραση της γωνίας περιστροφής (Εγπ) αλλά και των πλευρικών υποκαταστατών (Ευπ). 4. Το μονομερές της βενζοθειαδιαζόλης με σκοπό να μελετηθεί η επίδραση ενός νέου ηλεκτραρνητικού μονομερούς εκτός της κινοξαλίνης στην σειρά των συμπολυμερών με κωδική ονομασία CTL1-CTL6 με σκοπό να επηρεαστεί ο παράγοντας της ηλεκτραρνητικότητας αλλά και της φύσης των υποκαταστατών (Ευπ).
Μελέτη της εξάρτησης τυχαίων μεταβλητών στην ανανεωτική θεωρία, με εφαρμογές σε τυχαίους περιπάτους
Authors: Λοσίδης Σωτήριος
Published: September 2021

Στη διατριβή αυτή γίνεται αρχικά αναφορά στο Κεφάλαιο 1 σε βασικά αποτελέσματα της ανανεωτικής θεωρίας τα οποία αποτέλεσαν τα βασικά εργαλεία για την εκπόνηση της διατριβής. Ένα από τα βασικά αντικείμενα μελέτης της ανανεωτικής θεωρίας είναι η μελέτη της ανανεωτικής συνάρτησης και η κατασκευή φραγμάτων για την ποσότητα αυτή. Στο Κεφάλαιο 2 παρουσιάζουμε βελτιώσεις αυτών των φραγμάτων. Μια άλλη ποσότητα με ιδιαίτερο ενδιαφέρον για την ανανεωτική θεωρία είναι ο αριθμός των ανανεώσεων που συμβαίνουν σε ένα χρονικό διάστημα (t,t+x). Στο Κεφάλαιο 2 παρουσιάζουμε φράγματα για αυτή την ποσότητα που βελτιώνουν τα ήδη υπάρχοντα.Οι ίδιες ποσότητες μελετώνται σε ένα πιο γενικό πεδίο εφαρμογών, στους τυχαίους περιπάτους στο Κεφάλαιο 9. Στο Κεφάλαιο 7 μελετάμε τις ροπές βασικών μεταβλητών της ανανεωτικής θεωρίας. Πιο συγκεκριμένα, δίνονται τύποι υπολογισμού ροπών οποιασδήποτε τάξεως και φράγματα για τις ροπές κάτω από συγκεκριμένες κλάσεις κατανομών. Ο αριθμός των ανανεώσεων που συμβαίνουν σε ένα χρονικό διάστημα (t,t+x) συνδέεται με την δεξιά ουρά της υπολειπόμενης ζωής, έτσι το επόμενο βήμα είναι η μελέτη της δεξιάς ουράς της υπολειπόμενης ζωής, της από κοινού δεξιάς ουράς της τρέχουσας και υπολειπόμενης ζωής και της τρέχουσας ζωής. Η χρήση των δεξιών ουρών αποτελεί βασικό εργαλείο για την μελέτη ροπών ανωτέρας τάξης για τους χρόνους που αποτελούν αντικείμενο μελέτης της ανανεωτικής θεωρίας τους οποίους και μελετάμε στο Κεφάλαιο 7. Στο κεφάλαιο αυτό δίνονται τύποι υπολογισμού ροπών οποιασδήποτε τάξεως και φράγματα για τις ροπές κάτω από συγκεκριμένες κλάσεις κατανομών. Αυτά τα αποτελέσματα τα μεταφέρουμε στο πεδίο των τυχαίων περιπάτων στο Κεφάλαιο 8. Η μελέτη των δεξιών ουρών των παραπάνω ποσοτήτων αποτελεί βασικό εργαλείο για την μελέτη της συνδιακύμανσης της τρέχουσας και της υπολειπόμενης ζωής την οποία μελετάμε στα κεφάλαια 3,4,5 και 6 της παρούσας διατριβής. Το πρόσημο αλλά και η μονοτονία της συνδιακύμανσης συνδέονται με συγκεκριμένες κλάσεις κατανομών αλλά και με σχέσεις εξάρτησης για πεπερασμένο χρόνο και για την περίπτωση όπου ο χρόνος τείνει στο άπειρο.
Η διδασκαλία της ιταλικής γλώσσας στην ελληνική δημόσια εκπαίδευση,1830-1950
Authors: Δρακούλη Αθανασία
Published: September 2021

Συνθετική διεπιστημονική πρωτότυπη έρευνα αναφορικά με την πορεία της διδασκαλίας της Ιταλικής γλώσσας στην Ελληνική δημόσια εκπαίδευση από το 1830 έως το 1950. Προσεγγίζοντας, επίσης, το εκπαιδευτικό παρελθόν της διδασκαλίας της κατά την Οθωμανική κυριαρχία στις πρώην βενετοκρατούμενες περιοχές αναδεικνύει την ένταση και την έκταση διείσδυσης της Ιταλικής γλώσσας και του πολιτισμού στις ελληνικές κοινωνίες. Καταλήγει με τη συνολική αποτίμηση των ακολουθούμενων γλωσσικών και εκπαιδευτικών πολιτικών αναφορικά με τη διάδοση της Ιταλικής γλώσσας στο σύγχρονο Ελληνικό κράτος τόσο από τα ιταλικά κέντρα αποφάσεων ως χώρα εξόδου όσο και από τα αντίστοιχα ελληνικά ως χώρα υποδοχής. Η έρευνα κινείται στα επιστημονικά πεδία της ιστορίας της γλωσσικής εκπαίδευσης και της κοινωνιογλωσσολογίας, εστιάζοντας στις εθνικές πολιτικές για την ξενόγλωσση εκπαιδευτική και τη γλωσσική διάχυση. Διεξήχθη με τη μέθοδο της (ποσοτικής και ποιοτικής) Ανάλυσης Δεδομένων, που αντλήθηκαν από κάθε προσβάσιμη πρωτογενή ή και δευτερογενή πηγή.
Μελέτες των μηχανισμών του κυτταρικού επαναπρογραμματισμού σε εμβρυονικούς ινοβλάστες ποντικού
Authors: Παπαθανασίου Μαρία
Published: September 2021

Ο κυτταρικός επαναπρογραμματισμός για τη δημιουργία επαγόμενων πολυδύ-ναμων βλαστοκυττάρων (iPSCs), μέσω της ταυτόχρονης υπερέκφρασης των Oct4, Sox2, Klf4 και c-Myc (OSKM) μεταγραφικών ρυθμιστών, είναι μία χρονοβόρα, ασύγχρονη και μη αποτελεσματική διαδικασία που περιλαμβάνει αρκετά ενδιάμεσα στάδια και χαρακτηρίζεται από την ύπαρξη μεγάλου αριθμού μοριακών εμποδίων τα οποία θα πρέπει να ξεπεραστούν. Για να μελετήσουμε τη δυναμική φύση αυτής της διαδικασίας, είναι απαραίτητο όχι μόνο να ταυτοποιηθούν, αλλά και να χαρακτηριστούν οι μεταγραφικοί ρυθμιστές που καθοδηγούν τη διαδικασία έτσι ώστε διαφορετικοί κυτταρικοί τύποι να μεταβούν σε κατάσταση πολυδυναμικότητας. Επαναπρογραμματίσαμε εμβρυονικούς ινοβλάστες (MEFs) και ηπατοκύτταρα ποντικού (mHeps), με την χρήση κατάλληλης πειραματικής πλατφόρμας, στην οποία χρησιμοποιείται λεντιϊκο σύστημα επαγώμενης γονιδιακής έκφρασης των OSKM. Ανακαλύψαμε ότι η διαδικασία του κυτταρικού επαναπρογραμματισμού περιλαμβάνει δύο διαδοχικά «κύματα» μεταγραφικών αλλαγών και ταυτοποιήσαμε 9 μεταγραφικούς ρυθμιστές (9ΜΡ) οι οποίοι συγκροτούν ένα ρυθμιστικό γονιδιακό δίκτυο, αποτελούν άμεσους στόχους των OSKM και είναι απολύτως απαραίτητοι για τον κυτταρικό επαναπρογραμματισμό και των δύο κυτταρικών τύπων. Τα πειράματα μελέτης του προτύπου έκφρασης των 9ΜΡ σε μοναδιαία κύτταρα, αποκάλυψαν ότι η πλειοψηφία τους (συν)-εκφράζεται επιλεκτικά σε ένα μόνο μικρό αριθμό κυττάρων, τα οποία αποτελούν πρόδρομα κύτταρα iPSCs (pre-iPSCs colonies). Tα αποτελέσματα αυτά εξηγούν εν μέρει την χαμηλή αποτελεσματικότητα του φαινομένου του κυτταρικού επαναπρογραμματισμού, καθώς επίσης και τη διττή φύση του (στοχαστική και ντετερμινιστική). Πειράματα μελέτης της κατανομής των OSKM στο γονιδίωμα (ChIP-seq) σε διαφορετικά χρονικά σημεία του επαναπρογραμματισμού, αποκάλυψαν μια πρωτόγνωρη δυναμική διαδικασία πρόσδεσης στο DNA η οποία έχει ως αποτέλεσμα την αναδιοργάνωση της χρωματίνης. Συγκεκριμένα, τα πειράματα έδειξαν ότι ο Oct4 προσδένεται σε συγκεκριμένους γονιδιακούς στόχους δημιουργώντας τις κατάλληλες συνθήκες για την επακόλουθη πρόσδεση των Sox2, Klf4 και Myc. Ανακεφαλαιωτικά, η πρώιμη πρόσδεση των OSKM και η επακόλουθη στοχαστική συνέκφραση σημαντικών μεταγραφικών ρυθμιστών σε συγκεκριμένους κυτταρικούς υποπληθυσμούς επάγει την δημιουργία ενός ρυθμιστικού γονιδιακού δικτύου που καθορίζει τη μετάβαση προς την πολυδυναμικότητα.
Διερεύνηση της ψηφιακής ανισότητας στην Ελλάδα με τη χρήση υποδειγμάτων διαρθρωτικών εξισώσεων
Authors: Γουνόπουλος Ηλίας
Published: September 2021

Η παρούσα διατριβή αποτελεί την πρώτη ερευνητική προσπάθεια στην Ελλάδα, για τη διερεύνηση της επίδρασης της κοινωνικό-οικονομικής ανισότητας στη διαδικασία αποδοχής της τεχνολογίας, και πιο συγκεκριμένα του διαδικτύου. Το νέο αυτό ερευνητικό αντικείμενο ορίζεται ως Ψηφιακή Ανισότητα, και μπορεί να διερευνηθεί σε διάφορα στάδια (πρόσβαση στο διαδίκτυο, ψηφιακές δεξιότητες, χρήση του διαδικτύου). Οι κύριοι ερευνητικοί στόχοι της διατριβής είναι η διερεύνηση της επίδρασης των κυριότερων παραγόντων ψηφιακού αποκλεισμού (εκπαιδευτικό επίπεδο, εισόδημα, επαγγελματική κατάσταση, ηλικία και φύλο) σε κάθε στάδιο της Ψηφιακής Ανισότητας, καθώς και η διερεύνηση της επίδρασης μεταξύ των επιμέρους σταδίων της Ψηφιακής Ανισότητας. Η διατριβή υιοθετεί τη μεθοδολογική προσέγγιση των υποδειγμάτων διαρθρωτικών εξισώσεων που ενσωματώνουν ποιοτικές μεταβλητές. Η σχετική εμπειρική διερεύνηση διενεργείται στη βάση μικροδεδομένων του έτους 2015 της ΕΛΣΤΑΤ, που ελήφθησαν από την ετήσια πανελλαδική έρευνα χρήσης των Τεχνολογιών Πληροφορικής και Επικοινωνιών στα νοικοκυριά (n=2808). Σύμφωνα με τα αποτελέσματα, οι υπάρχουσες κοινωνικές ανισότητες στην Ελλάδα μπορεί να ενισχυθούν περαιτέρω από τη χρήση του διαδικτύου, αφού τα άτομα με περισσότερους πολιτισμικούς (εκπαιδευτικό επίπεδο) και οικονομικούς (εισόδημα) πόρους, καθώς και οι νεότεροι σε ηλικία, προτιμούν τις διαδικτυακές δραστηριότητες (πληροφόρηση, ηλεκτρονικές συναλλαγές και εκπαίδευση) που επαυξάνουν το οικονομικό και πολιτισμικό τους κεφάλαιο. Το λειτουργικό υπόδειγμα της διατριβής έχει αποδειχθεί ιδιαίτερα χρήσιμο, αφού τα αποτελέσματα επιβεβαιώνουν ότι η Ψηφιακή Ανισότητα μπορεί να μελετηθεί στην Ελλάδα ως ένα σύνθετο κοινωνικό φαινόμενο που ορίζεται σε ξεχωριστά στάδια τα οποία συνδέονται μεταξύ τους. Η οικονομετρική προσέγγιση της έρευνας συμβάλλει στην εμπειρική μεθοδολογία, αφού εκτιμάει όχι μόνο την άμεση αλλά και την έμμεση επίδραση των κυριότερων παραγόντων ψηφιακού αποκλεισμού στα επιμέρους στάδια της Ψηφιακής Ανισότητας.Βασικό συμπέρασμα της διατριβής είναι ότι η βελτίωση του επιπέδου των ψηφιακών δεξιοτήτων του γενικού πληθυσμού μπορεί να εξομαλύνει την επίδραση των κοινωνικο-οικονομικών ανισοτήτων στη χρήση του διαδικτύου. Στη διατριβή προτείνονται σύμφωνα με τα αποτελέσματα, δράσεις πολιτικής που εστιάζουν στα στάδια της Ψηφιακής Ανισότητας στα οποία υστερεί η κάθε κοινωνική ομάδα.
Οι πολιτικές διαστάσεις της χαρακτικής
Authors: Γιακουμή Διονυσία
Published: September 2021

Το θέμα της διατριβής αφορά τις πολιτικές διαστάσεις της χαρακτικής όπως αυτές διακρίνονται στο έργο της εμβληματικής Ελληνίδας χαράκτριας Βάσως Κατράκη. Η χαρακτική, μέσα από τη διαχρονική της σχέση με την τυπογραφία και χάρη στη δυνατότητα που προσφέρει στους καλλιτέχνες να δημιουργούν πολλαπλά πρωτότυπα, διευκολύνει τη διάδοση ιδεών σε ένα πολύ ευρύτερο κοινό από ό,τι η ζωγραφική. Ιστορικά, πολλοί καλλιτέχνες χρησιμοποίησαν τη χαρακτική όχι μόνο για τα ιδιαίτερα εκφραστικά της χαρακτηριστικά αλλά επίσης για να προβάλουν, να υποστηρίξουν ή να αμφισβητήσουν θρησκευτικά, κοινωνικά ή πολιτικά συστήματα. Ο βασικός σκοπός της παρούσας μελέτης είναι να διερευνηθεί κατά πόσο η Βάσω Κατράκη εκφράζει μέσα από το χαρακτικό της έργο τις πολιτικές της ανησυχίες και πεποιθήσεις και ποιες είναι αυτές. Για την επίτευξη αυτού του σκοπού ήταν απαραίτητη η επίτευξη κάποιων επιμέρους στόχων οι οποίοι συνοψίζονται ως εξής:•Η τεκμηριωμένη καταγραφή της καλλιτεχνικής και κοινωνικής δραστηριότητας της Κατράκη.•Η σύνταξη ενός τεκμηριωμένου καταλόγου με το μέγιστο δυνατό αριθμό χαρακτικών έργων της Κατράκη.•Ο εντοπισμός και η καταγραφή σχεδίων που χρησιμοποιήθηκαν ως μελέτες ή προσχέδια για τα χαρακτικά.•Η αναλυτική μελέτη και ερμηνεία των έργων καθώς και η σύνδεση τους με το ιστορικό πλαίσιο μέσα στο οποίο δημιουργήθηκαν.Η διατριβή αποτελείται από τέσσερα μέρη. Το πρώτο μέρος αναφέρεται στη ζωή της Βάσως Κατράκη και τη σχέση της με τη χαρακτική τέχνη. Το δεύτερο μέρος εστιάζει στο χαρακτικό έργο της Κατράκη. Τα έργα αναλύονται ως προς τη μορφή και το περιεχόμενο, εντάσσονται στο ιστορικό γίγνεσθαι, συνδέονται με τις προσωπικές εμπειρίες (όπως η εξορία της ίδιας και του συζύγου της) και τους πολιτικούς προβληματισμούς της Κατράκη και, όπου είναι δυνατόν, συσχετίζονται με έργα άλλων δημιουργών της γενιάς της, οι οποίοι προέρχονται από ένα ευρύ καλλιτεχνικό φάσμα και πραγματεύονται τα ίδια με αυτή θέματα. Το τρίτο μέρος της διατριβής εμβαθύνει στις πολιτικές διαστάσεις της χαρακτικής διαχρονικά και στο έργο της Κατράκη ειδικότερα. Αρχικά παρουσιάζονται ιστορικά χαρακτικά έργα με πολιτικό χαρακτήρα από σπουδαίους καλλιτέχνες, οι οποίοι με τη δουλειά τους αποτέλεσαν πρότυπα για την Κατράκη. Στη συνέχεια τεκμηριώνονται οι πολιτικές διαστάσεις του έργου της ίδιας της χαράκτριας χρησιμοποιώντας τα δεδομένα της κοινωνικo-πολιτικής της δράσης και τις αναλύσεις των χαρακτικών της έργων από τα προηγούμενα κεφάλαια. Το τέταρτο μέρος περιλαμβάνει τους καταλόγους των έργων και των εκθέσεων καθώς και τα παραρτήματα.Συμπερασματικά, η Βάσω Κατράκη δημιούργησε ένα έργο με βαθιά πολιτικό χαρακτήρα και διεθνή απήχηση. Η καλλιτέχνις χρησιμοποίησε το κύρος της διεθνούς της αναγνώρισης σε συνδυασμό με τη δυνατότητα που της έδινε η χαρακτική να εκθέτει και να διαθέτει το ίδιο έργο ταυτόχρονα σε διαφορετικούς τόπους και σε διαφορετικούς αποδέκτες, για να διαδώσει και να προασπιστεί τις αξίες της δημοκρατίας και του ανθρωπισμού σε όλη την οικουμένη.
Ανίχνευση C-αντιδρώσας πρωτεΐνης και D-διμερών σε μικροσυστοιχίες με φασματοσκοπία ανάκλασης λευκού φωτός
Authors: Κουκουβίνος Γεώργιος
Published: September 2021

Cardiovascular diseases are one of the main death causes in the modern world. Forthis reason, the determination of the concentration in the serum of particular proteins,called cardiac markers, is vital both for determining the extent of the damage after anischemic incident as well as for predicting a cardiac disease. The aim of this workwas to develop a method to simultaneously detect two markers that can help inpredicting a heart attack, namely C-reactive protein (CRP) and D-Dimers usingantibodies microarrays in combination with an optical immunosensor based on whitelight reflectance spectroscopy and allows the detection of biomolecular reactions inreal time without the use of labels. In particular, detection is based on monitoringchanges in interference spectrum created upon reflection of white light on a siliconsurface covered with a suitable film of transparent material on which the analytespecificantibodies are immobilized. At first, suitable antibodies were selected throughthe development of non-competitive enzyme immunoassays for the two analytes inmicrotitration wells. After that, the immunochemical assays were transferred to theoptical sensor, wherein the thickness and composition of the transparent filmdeposited on the silicon surface as well as the method for the chemical modificationof the surface and immobilization of antibodies were optimized. Subsequently, all theparameters of immunochemical determinations with the sensor were optimizedincluding antibody concentrations, immunoreaction time, flow rate, etc. By applying the optimal conditions, calibration curves for both markers were obtained and therepeatability and reliability of the measurements performed with the developedimmunosensor were evaluated. Finally, discrete zones of the two specific antibodiesagainst CRP and D-Dimers were created by spotting them onto the same surfaceand the surfaces were used for the simultaneous detection of the two analytes inserum samples. The values determined for both analytes were in good agreementwith those determined for the same samples with reference methods, demonstratingthe reliability of the determinations performed with the developed immunosensor andits potential for application in the simultaneous determination of two markers inclinical samples.
Σχεδιασμός, σύνθεση, χαρακτηρισμός και εφαρμογές οργανοκαταλυτών και άλλων ενώσεων ακινητοποιημένων πάνω σε νανοδομές άνθρακα
Authors: Χρονόπουλος Δημήτριος
Published: September 2021

Οι νανοδομές άνθρακα έχουν προσελκύσει το ενδιαφέρον της επιστημονικής κοινότητας τα τελευταία χρόνια και έχουν βρει εφαρμογές σε πληθώρα πεδίων. Ένα από αυτά είναι η κατάλυση, όπου λόγω της δομής τους και των φυσικοχημικών ιδιοτήτων τους έχουν χαρακτηριστεί ως ιδανικά υλικά για να αποτελέσουν υποστρώματα καταλυτών. Ωστόσο, μέχρι πρόσφατα έχουν χρησιμοποιηθεί μόνο για την ακινητοποίηση νανοσωματιδίων μετάλλων και δεν υπάρχει εκτεταμένη έρευνα για την ακινητοποίηση οργανοκαταλυτών και τη μελέτη τους στο πεδίο της οργανοκατάλυσης. Σε αυτή τη διατριβή πραγματοποιήθηκε ομοιοπολική πρόσδεση παραγώγων προλίνης (οργανοκαταλύτες) πάνω σε φουλερένιο και νανοσωλήνες άνθρακα, ενώ μελετήθηκε η δράση των συντεθέντων υβριδικών καταλυτών σε αλδολικές αντιδράσεις. Αρχικά, τόσο το φουλερένιο όσο και οι νανοσωλήνες άνθρακα τροποποιήθηκαν κατάλληλα, ώστε να φέρουν λειτουργικές ομάδες για την ομοιοπολική πρόσδεση των οργανοκαταλυτών. Επίσης, στην παρούσα διατριβή αναπτύχθηκε μεθοδολογία χημικής τροποποίησης νανοκεράτων άνθρακα μέσω κυκλοπροσθήκης αρυνίων. Τέλος, πάνω σε νανοσωλήνες άνθρακα συντέθηκε δενδριμερές 2ης γενιάς και σε αυτό ακινητοποιήθηκαν ημιαγώγιμα νανοσωματίδια θειούχου καδμίου. Το υβριδικό υλικό μελετήθηκε ως προς την καταλυτική φωτοαποικοδόμηση χρωστικών ουσιών.
Architectures for dependable modern microprocessors
Authors: Φουτρής Νικόλαος
Published: September 2021

Η εξέλιξη των ολοκληρωμένων κυκλωμάτων σε συνδυασμό με τους αυστηρούς χρονικούς περιορισμούς καθιστούν την επαλήθευση της ορθής λειτουργίας των επεξεργαστών μία εξαιρετικά απαιτητική διαδικασία. Με κριτήριο το στάδιο του κύκλου ζωής ενός επεξεργαστή, από την στιγμή κατασκευής των πρωτοτύπων και έπειτα, οι τεχνικές ελέγχου ορθής λειτουργίας διακρίνονται στις ακόλουθες κατηγορίες: (1) Silicon Debug: Τα πρωτότυπα ολοκληρωμένα κυκλώματα ελέγχονται εξονυχιστικά, (2) Manufacturing Testing: ο τελικό ποιοτικός έλεγχος και (3) In-field verification: Περιλαμβάνει τεχνικές, οι οποίες διασφαλίζουν την λειτουργία του επεξεργαστή σύμφωνα με τις προδιαγραφές του. Η διδακτορική διατριβή προτείνει τα ακόλουθα: (1) Silicon Debug: Η εργασία αποσκοπεί στην επιτάχυνση της διαδικασίας ανίχνευσης σφαλμάτων και στον αυτόματο εντοπισμό τυχαίων προγραμμάτων που δεν περιέχουν νέα -χρήσιμη- πληροφορία σχετικά με την αίτια ενός σφάλματος. Η κεντρική ιδέα αυτής της μεθόδου έγκειται στην αξιοποίηση της έμφυτης ποικιλομορφίας των αρχιτεκτονικών συνόλου εντολών και στην δυνατότητα από-διαμόρφωσης τμημάτων του κυκλώματος, (2) Manufacturing Testing: προτείνεται μία μέθοδο για την βελτιστοποίηση του έλεγχου ορθής λειτουργίας των πολυνηματικών και πολυπύρηνων επεξεργαστών μέσω της χρήση λογισμικού αυτοδοκιμής, (3) Ιn-field verification: Αναλύθηκε σε βάθος η επίδραση που έχουν τα μόνιμα σφάλματα σε μηχανισμούς αύξησης της απόδοσης. Επιπρόσθετα, προτάθηκαν τεχνικές για την ανίχνευση και ανοχή μόνιμων σφαλμάτων υλικού σε μηχανισμούς πρόβλεψης διακλάδωσης
Essays on the determinants of fixed and mobile broadband diffusion and the role of access regulation on fixed broadband proliferationp
Authors: Παχής Αθανάσιος
Published: September 2021

Η ανάπτυξη των Τεχνολογιών Πρόσβασης Πληροφορίας έχει ως αποτέλεσμα ο κόσμος μας να περιέλθει σε μια νέα ψηφιακή εποχή που έχει αλλάξει τον τρόπο ζωή μας. Η ευρυζωνικότητα έχει ένα σημαίνοντα ρολό σε αυτή την μεταμόρφωση καθώς, αυξάνει την παραγωγικότητα και την ανάπτυξη της οικονομίας, έχει συντελέσει στην εισαγωγή νέων υπηρεσιών και έχει επιταχύνει την διάχυση της πληροφορίας και της γνώσης. Η παρούσα διατριβή στοχεύει να αναγνωρίσει τους καθοριστικούς παράγοντες που επηρεάζουν τόσο την σταθερή όσο και την κινητή ευρυζωνικότητα. Επίσης επιδιώκει να προσδιορίσει, εκτός από πως συγκεκριμένες ρυθμιστικές πολίτικες έχουν επηρεάσει την διάχυση της σταθερής ευρυζωνικότητας, πως διάφοροι κοινωνικοοικονομική παράγοντες έχουν επηρεάσει την υιοθέτηση της σταθερής και κινητής ευρυζωνικότητας. Το Κεφάλαιο 1 εξετάζει την επίδραση της ρυθμιστικής πρόσβασης στην διάχυση της σταθερής ευρυζωνικότητας καθώς και στην διάχυση εναλλακτικών τεχνολογιών πρόσβασης σε 28 μέλη της Ευρωπαϊκής Ένωσης. Το κύριο συμπέρασμα μας είναι ότι ενώ η ρυθμιστική πολιτική πρόσβασης της αποδέσμευσης του τοπικού βρόγχου διευκολύνει την διείσδυση της συνολικής σταθερής ευρυζωνικότητας, την ιδιά στιγμή περιορίζει την διάχυση των ευρυζωνικών γραμμών που παρέχονται μέσω εναλλακτικών υποδομών. Αυτό το αντίθετο αποτέλεσμα οφείλετε στη θετική επίδραση της πολιτικής αποδέσμευσης του τοπικού βρόγχου στης ευρυζωνικές DSL γραμμές, όπου ιστορικά έχει εφαρμοστεί. Σε σχέση με τις ρυθμιστικές πολίτικες πρόσβασης που απαιτούν χαμηλά επίπεδα επενδύσεων, έχουν αρνητική επίδραση στην υιοθέτηση τόσο της συνολικής ευρυζωνικής διάχυσης όσο και στην διάχυση των τεχνολογιών εναλλακτικής πρόσβασης. Τέλος, καταλήγουμε ότι για τις ρυθμιστικές πολιτικές πρόσβασης που απαιτούν χαμηλές επενδύσεις η επίδραση στην συνολική διάχυση εξαρτάται από το βαθμό ανταγωνισμού στην αγορά σταθερών τηλεπικοινωνιών. Το Κεφάλαιο 2 ερευνά την σχέση μεταξύ διάφορων κλαδικών, κοινωνικοοικονομικών, και δημογραφικών παραγόντων και της διάχυσης της σταθερής ευρυζωνικότητας παγκοσμίως. Τα κύρια αποτελέσματα μας δείχνουν ότι η απελευθέρωση της αγοράς των σταθερών τηλεπικοινωνιών και η ιδιωτικοποίηση της κύριας τηλεπικοινωνιακής εταιρείας σταθερής τηλεφωνίας έχουν θετικά επιδράσει στην διάχυση της σταθερής ευρυζωνικής διάχυσης. Επιπλέον, το επίπεδο των ηλεκτρονικών υπηρεσιών και το διαδικτυακό περιεχόμενο υποκινούν την διάδοση της σταθερής ευρυζωνικότητας, όπως και το χαμηλό κόστος αυτής.Το Κεφάλαιο 3 εξετάζει επίσης τους παράγοντες που επηρεάζουν την διάχυση της κινητής ευρυζωνικότητας. Τα κύρια αποτελέσματα μας δείχνουν ότι η σταθερή και κινητή ευρυζωνικότητα είναι συμπληρωματικές και τα πολλαπλά τεχνικά πρότυπα ενισχύουν την κινητή ευρυζωνικότητα. Τελικά η ηλεκτρονικές υπηρεσίες και το διαδικτυακό περιεχόμενο επιδρούν θετικά στην κινητή ευρυζωνικότητα.
Διαδικτυακή διαφήμιση και κατασκευή τουριστικών προορισμών
Authors: Βάζου Έλλη
Published: September 2021

Η έρευνα αυτή κάνει λόγο για μια στροφή στη σηματοδότηση της Ελλάδας ως (τουριστικού) προορισμού. Αφηγείται το πέρασμα από τις δεκαετίες όπου η τουριστική αφίσα ήταν το μόνο εργαλείο προώθησης, τα χρόνια όπου οι έντυπες καταχωρίσεις διαδέχτηκαν την αφίσα μέχρι την εποχή κατά την οποία η ανάρτηση στο διαδίκτυο έγινε το σημειωτικό, πολυτροπικό σύνολο που δημιουργεί την αίσθηση «Ελλάδα» και τη στέλνει στον κόσμο. Έτσι βλέπουμε πώς η αφίσα (poster) έγινε ανάρτηση (post) και ταυτόχρονα παρακολουθούμε πώς αλλάζει συνολικά το τοπίο προβολής της χώρας, πώς η κατασκευή διαφημιστικού ειδώλου προορισμού (destination branding) γίνεται διαδικτυακή και πώς μια διαδικτυακή πύλη ούσα εικονική θέλγει πραγματικούς επισκέπτες – μέσω της επίσκεψης στην ιστοσελίδα www.visitgreece.gr. Υιοθετούνται: (1) Η κοινωνική σημειωτική, (2) η κατασκευή του διαφημιστικού ειδώλου προορισμού, και (3) η πιρσιανή σημειωτική. Με τη βοήθεια των επιμέρους θεωρητικών εργαλείων, όπως η πολυτροπική ανάλυση λόγου και ο τουριστικός και διαδικτυακός λόγος, αναλύονται τα μικρο-κείμενα παρότρυνσης και οι φωτογραφίες από το μηνιαίο ηλεκτρονικό δελτίο και οι αναρτήσεις από τα μέσα κοινωνικής δικτύωσης (Facebook, Twitter, Google+, Pinterest και Instagram), με κύριο στόχο να αναδειχθεί το πώς η Ελλάδα κατασκευάζεται και προβάλλεται ως ένας παράδεισος επί της γης, που μπορεί να ικανοποιήσει όνειρα ανθρώπων από όπου και αν προέρχονται, ανεξάρτητα από τη γλώσσα που μιλούν, τις ιδεολογίες και τη φιλοσοφία που έχουν διαμορφώσει για την ίδια τους τη ζωή. Η κατηγοριοποίηση των σημείων και των εμπειριών που εισάγει ο Peirce εξηγούν πώς οι πόροι της χώρας γίνονται (πεμπτ)ουσία, μια ονειρική αίσθηση που καταλαμβάνει τον νου των επισκεπτών μέσα από το περιεχόμενο, το οποίο κατασκευάζεται ακριβώς για να αναπαραστήσει εμπειρίες και να αποδώσει συμβολισμούς. Η θεωρητική επισκόπηση κλείνει με την πρόταση να εισαχθεί στην επιστημονική ανάλυση ο λόγος της κατασκευής διαφημιστικού ειδώλου προορισμού, που πραγματώνεται διαδικτυακά, και μετατρέπει τον προορισμό σε συναισθηματική πλήρωση, πνευματική ανάταση και διαπολιτισμική συνάντηση. Τέλος, στο κομμάτι της μεθοδολογίας υιοθετείται το πυραμιδικό μοντέλο ιεράρχησης του Maslow σχετικά με τις ανθρώπινες ανάγκες και εισάγεται ένα νέο μεθοδολογικό εργαλείο ανάλυσης του διαφημιστικού περιεχομένου. Το ταξίδι τοποθετείται στο υψηλότερο επίπεδο, εκείνο της αυτοπραγμάτωσης. Στις πυραμίδες συνενώνονται η θεωρία της κατασκευής διαφημιστικού ειδώλου προορισμού με τα θεωρητικά εργαλεία της πολυτροπικότητας, του τουριστικού λόγου και της πιρσιανής σημειωτικής. Με μια από-τη-βάση-προς-την-κορυφή προσέγγιση το νέο αυτό μεθοδολογικό εργαλείο δείχνει τα βήματα χτισίματος της εικόνας του προορισμού «Ελλάδα» εξηγώντας πώς μέσα από το περιεχόμενο δημιουργείται η σημασία της ως προορισμός καθώς σημειωτικοί και πολιτιστικοί | φυσικοί πόροι αλληλεπιδρούν ανάλογα με τα είδη που εισάγει το διαδίκτυο.
Η αναγκαστική ομοδικία στην πολιτική δίκη
Authors: Μηχιώτης-Κακολίρης Δημήτριος
Published: September 2021

Αντικείμενο της διατριβής αποτελεί η παρουσίαση και ερμηνεία των λόγων και των εννόμων συνεπειών του θεσμού της αναγκαστικής ομοδικίας στην πολιτική δίκη.
Effect of whey protein denaturation on the physicochemical properties of whey-based products
Authors: Νικολαΐδης Αθανάσιος
Published: September 2021

Μια καινοτόμος προσέγγιση στην ανάλυση φασμάτων διαφοράς υπεριώδους ακτινοβολίας αναπτύχθηκε για τον προσδιορισμό του βαθμού της θερμικής μετουσίωσης των πρωτεϊνών του ορού του γάλακτος. Η αλβουμίνη ορού ζωικής προέλευσης ήταν η πρώτη πρωτεΐνη που μελετήθηκε. Η ίδια μέθοδος, στη συνέχεια, εφαρμόστηκε στη μελέτη της επίδρασης της θέρμανσης, του pH, των υπερήχων και της αιθανόλης στη μετουσίωση μίγματος πρωτεϊνών του ορού του γάλακτος. Θεωρώντας τη δράση της υδροχλωρικής γουανιδίνης ως εκείνη που επιφέρει το μέγιστο ξεδίπλωμα (μετουσίωση) των πρωτεϊνών αυτών, βρέθηκε ότι ο μέγιστος βαθμός θερμικής μετουσίωσης της αλβουμίνης ήταν της τάξης του 17%, ενώ εκείνος του μίγματος των πρωτεϊνών του ορού γάλακτος, περίπου 40%. Η νέα αυτή μέθοδος ανάλυσης φασμάτων διαφοράς αποδείχθηκε ότι είναι ιδιαίτερα ευαίσθητη ακόμα και για συνδυασμούς θερμοκρασίας-χρόνου που διαφέρουν ελάχιστα μεταξύ τους. Η εφαρμογή της μεθόδου δεν απαιτεί διορθώσεις για τη σκέδαση του φωτός, ενώ επέτρεψε την πλήρη μελέτη της κινητικής της μετουσίωσης. Με βάση το εύρημα ότι η αιθανόλη προκαλεί 80% μετουσίωση του μίγματος των πρωτεϊνών του ορού γάλακτος, διπλάσιο ποσοστό συγκριτικά με εκείνο της θέρμανσης, σε ένα τελικό στάδιο της παρούσας μελέτης, μελετήθηκε η αντιστρεψιμότητα ή μη της μετουσίωσης που επιφέρει η αιθανόλη, εφαρμόζοντας διάφορες τεχνικές για την απομάκρυνση της αλκοόλης, όπως αραίωση με νερό, ξήρανση σε κλίβανο ή λυοφιλίωση. Στόχος ήταν να μελετηθεί η επίδραση της αιθανόλης στις λειτουργικές ιδιότητες των πρωτεϊνών ορού γάλακτος συγκριτικά με τη θέρμανση για πιθανή παραγωγή καινοτόμων προϊόντων. Με τη χρήση διαφορικής θερμιδομετρίας, συνεστιακής μικροσκοπίας και ρεολογικών μετρήσεων, βρέθηκε ότι οι πρωτεΐνες του ορού γάλακτος, μετά τη δράση της αιθανόλης και την απομάκρυνση αυτής στη συνέχεια, διατηρούν σε σημαντικό βαθμό το μετουσιωμένο χαρακτήρα τους (περίπου 34% διατήρηση) και ότι μπορούν να σχηματιστούν πηκτές απουσία θέρμανσης.
Πρότυπα δοκίδωσης του μυοκαρδίου της αριστερής κοιλίας στην εξέταση της μαγνητικής τομογραφίας
Authors: Χαραλαμπόπουλος Γεώργιος
Published: September 2021

Εισαγωγή: Η ανάδειξη αυξημένης δοκίδωσης είναι συχνό εύρημα στη μαγνητική τομογραφία καρδιάς. Σκοπός της μελέτης μας ήταν με μαγνητική τομογραφία καρδιάς να ποσοτικοποιήσουμε την έκταση και το βαθμό της δοκίδωσης σε διαφορετικές πρωτοπαθείς και δευτεροπαθείς μυοκαρδιοπάθειες, να ελέγξουμε για διαφορές στις παραμέτρους της δοκίδωσης μεταξύ των ομάδων και να διερευνήσουμε τη συσχέτιση της δοκίδωσης με τη συνολική συστολική λειτουργία της αριστερής κοιλίας όπως αυτή εκφράζεται από το κλάσμα εξώθησης (EF). Μέθοδος: Μελετήθηκαν αναδρομικά με μαγνητική τομογραφία καρδιάς 10 άτομα με σπογγοειδή μυοκαρδιοπάθεια (ILVΝC), 24 με διατατική μυοκαρδιοπάθεια (DCM), 27 με άτομα με υπερτροφική μυοκαρδιοπάθεια (HCM), 22 άτομα με καρδιακή σαρκοείδωση, 20 άτομα με ARVC και ως μάρτυρες χρησιμοποιήθηκαν 21 άτομα με οξεία προσβολή από μυοκαρδίτιδα ώστε να εκτιμηθεί και να ποσοτικοποιηθεί η δοκίδωση του μυοκαρδίου της αριστερής κοιλίας, να διερευνηθούν διαφορές μεταξύ των ομάδων και τα ευρήματα να συσχετιστούν με τη συστολική της λειτουργία. Αποτελέσματα: Η δοκίδωση του μυοκαρδίου της αριστερής κοιλίας είναι σύνηθες εύρημα σε ασθενείς με μυοκαρδιοπάθειες και είναι σημαντικά μεγαλύτερη στην ILVNC. Πολλές σημαντικές διαφορές μεταξύ ποσοτικών παραμέτρων δοκίδωσης ανευρέθηκαν μεταξύ της ILVNC και των λοιπών ομάδων και επίσης μεταξύ της DCM και των μαρτύρων. Οι τελοδιαστολικές μετρήσεις της δοκίδωσης και ο αριθμός των τμημάτων με δοκίδωση δεν παρουσίαζαν αρνητική συσχετιση με το EF εκτός από την ομάδα της καρδιακής σαρκοείδωσης. Συμπεράσματα: Η δοκίδωση του μυοκαρδίου της αριστερής κοιλίας αποτελεί συχνό εύρημα στην απεικόνιση με μαγνητική τομογραφία διαφόρων πρωτοπαθών και δευτεροπαθών μυοκαρδιοπαθειών και οι διάφορες μετρήσεις της παρουσιάζουν σημαντική αλληλοεπικάλυψη μεταξύ των ομάδων ωστόσο είναι σημαντικά μεγαλύτερες σε ασθενείς με ILVNC . Η καρδιακή σαρκοείδωση ήταν η μόνη πληθυσμιακή ομάδα όπου διαπιστώθηκε αρνητική συσχέτιση των παραμέτρων δοκίδωσης της αριστερής κοιλίας με το κλάσμα εξώθησης.
Γεωμετρικά προβλήματα στη μη - γραμμική συναρτησιακή ανάλυση
Authors: Χασάπης Γεώργιος
Published: September 2021

Συνδυάζοντας πιθανοθεωρητικές τεχνικές με γεωμετρικά και αναλυτικά εργαλεία, στην παρούσα διατριβή ασχολούμαστε με έναν αριθμό προβλημάτων που εμπίπτουν στον ευρύτερο κλάδο της Ασυμπτωτικής Γεωμετρικής Ανάλυσης. Τα προβλήματα με τα οποία ασχολούμαστε περιλαμβάνουν α) μια μέθοδο Ευκλείδιας κανονικοποίησης ενός κυρτού σώματος σε θέση John, και εφαρμογές στην απόδειξη θεωρημάτων τύπου Dvoretzky, β) Προβλήματα εξισορρόπησης διανυσμάτων, γ) Εκτιμήσεις για μέτρα τομών κυρτών σωμάτων, δ) Φαινόμενα κατωφλίου για τυχαία πολύτοπα σε υψηλές διαστάσεις και ε) Εκτιμήσεις για τα αφφινικά quermassintegrals κυρτών σωμάτων.
Μελέτη του συστήματος 6Li+p σε αντίστροφη κινηματική με το φασματόμετρο MAGNEX
Authors: Σούκερας Βασίλειος
Published: September 2021

Η παρούσα διδακτορική διατριβή αφορά τη μελέτη του συστήματος 6Li+p σε αντίστροφη κινηματική με το φασματόμετρο MAGNEX. Σε αυτά τα πλαίσια πραγματοποιήθηκαν μετρήσεις ελαστικής σκέδασης για το εν λόγω σύστημα στις ενέργειες 16, 20, 25 και 29 MeV ενώ, μετρήσεις σύμπτωσης για την αντίδραση διάσπασης πραγματοποιηθήκαν στις δύο υψηλότερες ενέργειες. Και στις δύο περιπτώσεις, το βαρύτερο προϊόν της αντίδρασης ανιχνεύτηκε από το φασματόμετρο MAGNEX του Εθνικού Εργαστηρίου Νότου (INFN -LNS) που βρίσκεται στην Κατάνια της Ιταλίας.Ο στόχος της μελέτης αυτής για το σύστημα 6Li+p είναι η σφαιρική μελέτη όλων των εμπλεκόμενων καναλιών αντιδράσεων προκειμένου να διερευνηθούν φαινόμενα σύζευξης με την ελαστική σκέδαση μέσα σε ένα πλαίσιο υπολογισμών που λαμβάνουν υπόψη την σύζευξη των καταστάσεων των συνεχούς (CDCC). Στα πλαίσια αυτά, τα κανάλια της ελαστικής σκέδασης και της αντίδρασης διάσπασης καθώς και τα δεδομένα που προέρχονται από την αντίδραση 6Li+p→3He+4He, περιγράφονται πολύ καλά από τους CDCC υπολογισμούς. Βρέθηκε επίσης ότι η σύζευξη του ελαστικού καναλιού με τις καταστάσεις του συνεχούς είναι ισχυρή και καθοριστικής σημασίας στον υπολογισμό, προκειμένου να αναπαραχθούν τα αποτελέσματα της ελαστικής σκέδασης. Η ενεργός διατομή της αντίδρασης διάσπασης που πραγματοποιείται μέσω του 3+ συντονισμού και η ενεργός διατομή της αντίδρασης διάσπασης μέσω των άλλων καταστάσεων του συνεχούς, βρέθηκαν να έχουν το ίδιο μέτρο στις μεγαλύτερες ενέργειες. Η επίδραση όμως της σύζευξης του ελαστικού καναλιού με την κατάσταση που αντιστοιχεί στον 3+ συντονισμό βρέθηκε να είναι πολύ πιο ισχυρή. Το ίδιο συμπέρασμα προέκυψε και από την ανάλυση των δεδομένων στη χαμηλότερη ενέργεια των 16 MeV, παρόλο που στην περίπτωση αυτή η ενεργός διατομή της αντίδρασης διάσπασης που πραγματοποιείται μέσω σχηματισμού του 3+ συντονισμού ήταν πάρα πολύ μικρή. Η ανάλυση των δεδομένων της ελαστικής σκέδασης πραγματοποιήθηκε και υπό το πρίσμα της μικροσκοπικής περιγραφής του δυναμικού JLM, χωρίς να ληφθεί υπόψη οποιαδήποτε σύζευξη με μη-ελαστικές διεργασίες. Οι θεωρητικοί αυτοί υπολογισμοί απέτυχαν να περιγράψουν τα δεδομένα των γωνιακών κατανομών της ελαστικής σκέδασης. Θα πρέπει να σημειωθεί ότι για πρώτη φορά το δυναμικό JLM δοκιμάστηκε για ένα τόσο ελαφρύ ασθενικά δέσμιο πυρήνα όπως το 6Li και μάλιστα σε πολύ χαμηλές ενέργειες.